
(Ne) vegyük félvállról: A humor hatása a szorongásra és a megküzdésre

Kulcsszavak: humorstílusok; vonásszorongás; állapotszorongás; sötét humor; könnyed humor
A humor és a nevetés velünk született, egyetemes emberi élmények, amelyek minden kultúrában jelen vannak, és fontos kognitív, érzelmi és társas funkciókkal bírnak. A kutatók számos elméletet dolgoztak ki annak magyarázatára, hogy mit tartunk viccesnek, és különböző csoportosítási modelleket alkottak, amelyek lehetővé teszik a humor különböző típusainak kategorizálását. Ezek közül a legszélesebb körben elfogadott eszköz a Humor Stílusok Kérdőív.
A humor régóta hatékony módszerként ismert a distressz és szorongás kezelésére, azonban a kutatások azt mutatják, hogy a sötét (negatív) humorral szemben a könnyed (pozitív) humor hatékonyabb a negatív érzelmek szabályozásában. A jelen tanulmány célja az volt, hogy feltárja a különböző humortípusok, a rajzfilmes humorpreferenciák és az átélt szorongás közötti kapcsolatot.
A kutatás adatait egy önkitöltős online kérdőív segítségével gyűjtöttük össze, amelyet 200, multikulturális háttérrel rendelkező résztvevő töltött ki (átlagéletkor = 25,5 év; életkori tartomány: 18–74 év). A résztvevők humorstílusainak és vonásszorongásának mérése mellett arra is kértük őket, hogy nézzenek meg rövid könnyed és sötét humorú rajzfilmjeleneteket, és jelentsék az állapotszorongásuk szintjét a videók megtekintése előtt és az egyes részek után.
Az eredmények először azt mutatták, hogy azok a résztvevők, akik a magukat leértékelő (önleértékelő) humort részesítették előnyben, magasabb vonásszorongásról számoltak be, míg azok, akik affiliatív humort alkalmaztak, alacsonyabb vonásszorongást jelentettek. Azonban nem találtunk szignifikáns kapcsolatot a vonásszorongás és az önmegerősítő vagy agresszív humorstílus között. Másodszor, kiderült, hogy a résztvevők állapotszorongása szignifikánsan alacsonyabb volt a könnyed humorú rajzfilmrész megtekintése után, mint a videók előtt és a sötét humorú rajzfilmblokk után. Összességében elmondható, hogy a humor különböző típusairól és a szorongásról szóló kísérletünk eredményei nagyrészt összhangban álltak a témában végzett korábbi tudományos kutatásokkal. A tanulmány végén bemutatjuk a kutatásunk korlátait, és javaslatokat teszünk további jövőbeli kutatási lehetőségekre.
A jelen kutatás tervezete, adatainak kielemzése és az eredmények diszkussziója teljes mértékben a dolgozat két szerzőjének tulajdonítható. Az adatgyűjtés terén igénybevett segítséget leszámítva a tanulmány minden eleme a két szerző kizárólagos munkája.



